Die Portugese nasionale rugbyspan verteenwoordig Portugal in internasionale rugby en staan ook bekend as Os Lobos (Portugees vir: "die wolwe"). Hulle het in 1935 vir die eerste keer gespeel en neem deesdae deel in die Europese Nasiesbeker. Rugby in Portugal word bestuur deur die Portugese Rugbyfederasie (Portugees: Federação Portuguesa de Rugby). Die Portugese rugbyspan is tans (17 Desember 2019) 24ste op Wêreldrugby se wêreldranglys gelys. Portugal het in 2007 vir hulle eerste Rugbywêreldbeker gekwalifiseer. Hulle was in Poel C saam met Nieu-Seeland, Italië, Roemenië en Skotland, maar het op die laaste plek geëindig en net een bonuspunt behaal. Portugese rugby het ongekende sukses die afgelope paar jaar ervaar. Hulle was die verassingspakket in die 2003/4 Europese Nasiesbeker en het uiteindelik as wenners geëindig en het daarop voortgebou deur volgehoue goeie prestasies alhoewel hulle slegs derde kon eindig in die toernooi van 2005/6. Die Wêreldrugby se Wêreldrugbysewesreeks het Portugese spelers in staat gestel om hul vaardighede ten toon te stel. In 2006/7 het Portugal vir die eerste keer aan elke Wêreldrugbysewesreeks deelgeneem. Hulle het hulself gevestig in die korter weergawe van die sport.